'26/11 के हमलावरों को कटघरे में लाए पाक'  
राव ने उम्मीद जताई कि 26/11 की सुनवाई आगे बढ़ाने के लिए क्या होना चाहिए, इस बारे में भारत-पाक एक संतोषजनक निष्कर्ष पर पहुंच सकते हैं।
विदेश सचिव निरुपमा राव ने उम्मीद जताई कि 26/11 मामले की सुनवाई आगे बढ़ाने के लिए क्या होना चाहिए, इस बारे में भारत और पाकिस्तान एक संतोषजनक निष्कर्ष पर पहुंच सकते हैं। उन्होंने कहा कि मुंबई हमलों के लिए जिम्मेदार सभी षड्यंत्रकारियों को न्याय के कटघरे में लाकर इंसाफ होना चाहिए।  निरुपमा ने केंद्रीय गृह मंत्री पी. चिदंबरम के साथ करीब 20 मिनट चली बैठक के बाद संवाददाताओं से यह बात कही।  दक्षेस सम्मेलन के लिए थिम्पू रवाना हो रहीं विदेश सचिव वहां अपने पाकिस्तानी समकक्ष सलमान बशीर से छह और सात फरवरी के दौरान द्विपक्षीय वार्ता करेंगी।  निरुपमा ने कहा कि पाकिस्तान में मुंबई हमला मामले की सुनवाई का मुद्दा दोनों सरकारों और विशेषकर पाकिस्तान के गृह मंत्रालय और हमारे गृह मंत्रालय के बीच चर्चा के विषयों में शामिल है। उन्होंने कहा कि भारत और पाकिस्तान पिछले वर्ष जून में मंत्री-स्तरीय बैठक के बाद इस मामले में सुनवाई आगे बढ़ाने के लिए जरूरी सबूतों के आदान-प्रदान को लेकर संपर्क में हैं।  विदेश सचिव ने कहा, यह सतत जारी रहने वाली कोशिश है। यह निरंतर चलने वाली कवायद है। हमें उम्मीद है कि सुनवाई के लिए क्या जरूरी है, इस बारे में दोनों सरकारें संतोषजनक निष्कर्ष पर पहुंच जाएंगी। इससे सुनवाई संतोषजनक तरीके से पूरी हो सकेगी क्योंकि इंसाफ होना जरूरी है।